Н А Р Е Д Б А
за управление на местните пътища в община Кърджали

ГЛАВА ПЪРВА

ОБЩИ РАЗПОРЕДБИ

Чл. 1. (1) С тази наредба се опрделят редът и условията за уреждане само на въпроси и отношения, свързани със собствеността, ползването, управлението, изграждането, ремонта и поддържането на общинските пътища, както правата и задълженията на общинските органи и правомощията на Кмета на общината, произтичащи от разпоредбите на Закона за пътищата и Правилника за неговото прилагане.


(2) Тази наредба не се прилага за:


1. републиканските пътища, с изключение на участъците от тях, които са в населените места и селищни територии;


2. селскостопанските пътища, осигуряващи достъп до земеделски земи;


3. горските пътища;


4. частните пътища, неотворени за обществено ползване.

Чл. 2. (1) Пътищата и улиците в населените места и селищните територии в общината образуват единна пътна мрежа и служат основно за превоз на пътници и товари.


(2) Пътната мрежа се развива съобразно транспортните и социалните потребности на обществото, инфраструктурата на населените места и изискванията в нормативните актове, свързани с националната сигурност, опазването на околната среда и безопасността на движението.

Чл. 3. Общински пътища са отворени за обществено ползване, осигуряват транспортни връзки от местно значение и са свързани с републиканските пътища.

Чл. 4. Областната администрация издава списък на общинските пътища на територията на общината.

Чл. 5. Пътищата имат следните основни елементи:


1. обхват;


2. пътни съоръжения;


3. пътни принадлежности.
 
Чл. 6. (1) Ограничителната строителна линия при общинските пътища е 10 м., измерена хоризонтално и перпендикулярно на оста на пътя от края на платното за движение или на лентата за аварийно спиране.

 
(2) В границите на урбанизираните територии ограничителната строителна линия се определя с градоустройствените и застроителни планове.

ГЛАВА ВТОРА

СОБСТВЕНОСТ


Чл. 7. (1) Общинските пътища са публична общинска собственост.


(2) Собствеността на пътищата се разпростира върху всички основни елементи по чл. 5 и по условията на чл. 5 от Закона за пътищата.

Чл. 8. Собствеността на пътищата се променя по реда на Закона за общинската собственост, Закона за пътищата и Правилника за неговото приложение.

ГЛАВА ТРЕТА

ПОЛЗВАНЕ

Чл. 9. Пътищата са отворени за обществено ползване при спазване на реда и правилата, установени със Закона за движението по пътищата.

Чл. 10. (1) Кметът на общината със заповед, разрешава въвеждане временни забрани за обществено ползване на отделни пътища или участъци от тях при извършване на ремонтни работи, при природни бедствия и аварии, при неблагоприятен водотоплинен режим на настилката, при възникване на опасност за сигурността на движението и при провеждане на масови спортни мероприятия.


(2) Забраните по ал. 2 се въвеждат след съгласуване със сектор “КАТ – Пътна полиция” при Регионална дирекция на вътрешните работи – Кърджали.


(3) Когато с разрешенията по ал. (1) се въвеждат временни забрани за обществено ползване на пътищата за повече от 8 часа, в заповедта на кмета задължително се посочват указания за обходен маршрут и съответната сигнализация.

Чл. 11. Концесия върху общинските пътища се предоставя при условията и по реда на Закона за общинската собственост и Закона за концесиите.

Чл. 12. (1) Специалното ползване на общинските пътища се осъществява с разрешение на Кмета на общината и по реда на чл. 18 от Закона за пътищата.


(2) Специалното ползване на пътищата е използването на пътищата за превозване на тежки и извънгабаритни товари или за осъществяване на дейности в обхвата на пътя и в обслужващите зони, като:


- изграждане и експлоатация на търговски крайпътни обекти и на пътни връзки към тях;


- изграждане и експлоатация на рекламни съоражения;


- изграждане на нови и ремонт на съществуващи подземни и надземни линейни или отделно стоящи съоражения и тяхната експлоатация в обхвата на пътя;


- временно ползуване на части от пътя и земи в обхвата на пътя от други лица.


(3) Физическите и юридическите лица заплащат такси за специалното ползване на пътищата, освен когато в международен договор, по който Република България е страна, е предвидено друго.


(4) Размерът на таксите по ал. 3 се определя от Общинския съвет.

ГЛАВА ЧЕТВЪРТА

УПРАВЛЕНИЕ

Видове дейности


Чл. 13. Общинските пътища се управляват от Кмета на общината.

Чл. 14. Управлението на пътищата включва следните дейности:


1. общо ръководство и контрол на всички дейности, свързани с изграждането, ремонта и поддържането на пътищата;


2. организиране, възлагане и контрол на дейностите, свързани непосредствено с изграждането, ремонта и поддържането на пътищата;


3. организиране и осъществяване защитата на пътищата, включително на пътните съоръжения и принадлежностите на пътя;


4. съставянето на актове за нарушения на Закона за пътищата, издаване и изпълнение на наказателни постановления;


5. осигуряване общественото ползване на пътищата чрез регулиране и контрол на автомобилното движение, даване на разрешения или въвеждане на забрани за ползване;


6. упражняване на контрол над превозните средства с оглед правилната експлоатация на пътищата и предпазването им от разрушаване;


7. издаване и отнемане на разрешения за специално ползване на пътищата;


8. разпореждане с недвижими имоти и движими вещи – общинска собственост.

Чл. 15. (1) В зоната от оста на пътя до ограничителната строителна линия по чл. 6 се забранява извършването на всякакво строителство, подобрения или разширения на съществуващите обекти, освен тези които са предназначени за обслужване на пътуващите, при условие, че е гарантирана безопасността на движението и са разрешени по реда на чл. 16 от Наредбата.


(2) В обхвата на пътя се забранява:


1. извършването на каквито и да било работи по пътното платно, преди да бъдат поставени необходимите предупредителни и сигнални знаци;


2. поставянето и складирането на материали, които не са необходими за пътя или са резултат от битова или стопанска дейност в съседни имоти;


3. движението на верижни трактори и машини или коли с назъбени колела и железни грайфери, гуми с шипове по пътищата с асфалтови покрития, освен в случаите на снегопочистване и аварийни ситуации;


4. превозването на мокри товари, които наводняват пътното платно;


5. влизането в пътищата с непочистени машини и замърсяването на пътното платно, пътните съоръжения и пътните принадлежности с кал и други отпадъчни материали;


6. влаченето на дървета, слама и други подобни по пътното платно.

Чл. 16. (1) За дейности извън специалното ползуване на общинските пътища без разрешение се забраняват:


1. В обхвата на пътя:


- засаждането или изсичането и изкореняването на дървета и храсти;


- поставянето на пътни знаци;


- поставянето на възпоменателни знаци и плочи.

2. В обхвата на пътя и обслужващите зони:

- изграждането на сгради и съоражения, както и реконструкцията им;

- добиването на кариерни и други материали;

 
- изграждането на пътни връзки към съседни имоти, включително земеделски земи и гори и земи от горския фонд.

 
(2) За дейности от специалното ползуване на общинските пътища без разрешение се забраняват:


1. В обхвата на пътя и ограничителната строителна линия:


- движение на извънгабаритни и тежки пътни превозни средства;


- изграждане и експлоатация на рекламни съоражения;


- изграждането, реконструкция и експлоатация подземни и надземни линейни или отделно стоящи съоражения на техническата инфраструктура;


- временно ползуване на частти от пътното платно и на земи в обхвата на пътя.


2. В обхвата на пътя и обслужващите зони:


- изграждането на търговски крайпътни обекти;


- експлоатацията на търговски крайпътни обекти.


Чл. 17. Разрешенията за дейностите по чл. 16 се издават от кмета на общината.

Чл. 18.  Контролът  на дейностите по управлението на пътя се осъществява от:


1. за общинските пътища – от кмета на общината и кметовете на кметства;


2. за частните пътища, отворени за обществено ползване – от кмета на общината, кметовете на кметства и от собствениците на пътя.

Съгласуване на проекти


Чл. 19. (1) На задължително съгласуване подлежат:


1. проектите за изграждане или реконструкция на общински пътища;

 
2. проектите за изграждане или реконструкция на пътни кръстовища, възли и пътни връзки за свързване на:


а) общински с републиканските пътища;


б) частни пътища с общински;


в) прилежащи територии с общинските пътища;


3. инвестиционни проекти, които засягат общинските пътища;



(2) Съгласуването на проектите по т. 1 и т. 2 буква “а” се извършва от директора на областно пътно управление – Кърджали.


(3) Съгласуването на проектите по т. 2 букви “б” и “в” и т. 3 се извършва от кмета на общината.


(4) Съгласуването се извършва служебно от органите, одобряващи проектите по ЗУТ, в 14-дневен срок след представянето на проекта.


(5) При съгласуването кмета може да постави допълнителни изисквания към проектите, когато това е от значение за осигуряване безопасността на движението.


(6) Кметът на общината може да откаже съгласуване на проектите по ал. 1 в следните случаи:


1. ако нанасят повреди на пуличната собственост или пречат на нейното използване на дейности от обществен интерес;


2. при промяна на предназначението и характеристиките на пътя или на пътната връзка;

 
3. когато това е наложително поради преустройството на пътищата и на пътните връзки;

 
4. когато се изисква привеждане на пътните връзки в съответствие с проекта на пътя или с действащия устройствен план.


(7) При не съгласуване на проекта Кмета на общината представя писмена обосновка с мотивите за това свое решение.

ГЛАВА ПЕТА

ПЛАНИРАНЕ, ИЗГРАЖДАНЕ, РЕМОНТ И ПОДДЪРЖАНЕ НА ПЪТИЩАТА


Чл. 20. Общинска администрация ежегодно планира дейностите по изграждане, ремонт и поддържане на общинските пътища и улици.

Чл. 21.  Изграждането, ремонтът и поддържането на общинските пътища се осъществява от общината.

Чл. 22. Изпълнителната агенция “Пътища” и общината осъществяват съвместно по взаимна договореност дейностите по изграждането, поддържането и ремонта на републиканските пътища в чертите на населените места, при условия и ред, произтичащи от разпоредбите на ЗП и ППЗП.

Чл.23. Изграждането, ремонтът и поддържането на подземните съоражения, тротоарите, велосипедните алеи, паркингите, осветлението и крайпътното озеленяване по републиканските пътища в границите на урбанизираните територии се организират от общината.

Чл. 24. Общината поддържа общинските пътища съобразно транспортното им значение, изискванията на движението и опазването на околната среда.

Чл. 25. (1) Поддържането включва полагането на системни грижи за осигуряване на целогодишна нормална експлоатация на пътя и осъществяване на мерките за защита на неговите съоръжения и принадлежности.


(2) Текущият ремонт включва работите по отстраняване на локални повреди по настилката и пътните принадлежности, причинени от нормалната експлоатация на пътя.

Чл. 26. Организирането на дейностите по поддържане на общинските пътища е задължение на общината.

ГЛАВА ШЕСТА

ФИНАНСИРАНЕ

Чл. 27. Изграждането, реконструкцията, ремонтът и поддържането на общинските пътища се финансира със средства от държавния бюджет, от бюджета на общината, с безвъзмездно предоставени средства и със заеми от международни финансови институции.

Чл. 28. От бюджета на Изпълнителна агенция “Пътища” ежегодно се разпределят целеви средства за изграждане, ремонт и поддържане на общинската пътна мрежа. Предложенията за конкретните общински пътища се изготвят от Кмета на общината и се одобряват от Общински съвет – Кърджали.


Чл. 29. Община Кърджали финансира проектиране, строителство, ремонт и поддържане на общинските пътища и със собствени бюджетни средства.

ГЛАВА СЕДМА

АДМИНИСТРАТИВНО-НАКАЗАТЕЛНИ РАЗПОРЕДБИ

Чл. 30. Който не изпълни или наруши тази наредба, носи административна-наказателна отговорност съгласно Закона за пътищата.

Чл. 31. (1) Установяването на нарушенията, издаването, обжалването и изпълнението на наказателните постановления се извършват по реда на Закона за административните нарушения и наказания.


(2) Нарушенията се установяват с актове, съставени от длъжностни лица, определени със заповед от кмета на общината – за нарушенията по общинските пътища и по молба на собственика – за частните пътища, отворени за обществено ползуване.


(3) Наказателните постановления се издават за общинските и частните пътища от кмета на общината или от упълномощен от него заместник кмет.

Чл. 32 За нарушения по чл. 52, ал. 1 и по чл. 53, ал. 1 от Закона за пътищата, освен наложените санкции, нарушителят се задължава в определен срок да отстрани последиците от нарушението.
ПРЕХОДНИ И ЗАКЛЮЧИТЕЛНИ РАЗПОРЕДБИ


§ 1. Изпълнението на наредбата се възлага на Кмета на общината.


§ 2. Наредбата се приема на основание чл. 23 от Закона за пътищата и влиза в сила в срок 45 дни от приемането й.


Наредбата е приета с Решение № 99, Протокол № 8 от 22.07.2004 г. на Общински съвет – Кърджали.

